Willy Oftedals Ærespris

Willy Oftedals Ærespris blir delt ut av Rock Mot Rus og organisasjonen Rock Mot Rus-Venner hvert år, så fremst det blir funnet egnede kandidater til prisen. Prisen består av en bronsestatuett (kalt Willy-statuetten), 5 000 kroner og et diplom. Prisen blir delt ut hvert år under Rock Mot Rus-festivalen på Andenes i Nordland. Det kan nomineres maksimalt tre personer, lag eller foreninger hvert år.

Willy Oftedals Ærespris er en nasjonal pris, som ble delt ut for første gang i 2011, til minne om Willy Oftedal som var festivalsjef og primus motor i Rock Mot Rus i 28 år. Han utviklet Rock Mot Rus-festivalen til å bli den største rusfrie festivalen i landet. Den første vinneren ble Reidulf Solbakken fra Harstad, for sitt arbeid for ungdom og unge musikere gjennom flere tiår.

Statutter for Willy Oftedals Ærespris 

 Willy Oftedals Ærespris skal bestå av en bronsestatuett, et diplom og en pengesum pålydende 5 000 kroner. Den utdeles én gang per år, såfremt det finnes verdige kandidater. Finnes det ikke verdige kandidater kan styret beslutte å ikke dele ut prisen det året.

 Willy Oftedals Ærespris kan tildeles enkeltpersoner og lag og foreninger (sammenslutninger), og forslag på kandidater kan fremmes av de som måtte ønske det. Styret i Rock Mot Rus er derimot suveren i sine beslutninger, og kan velge å avise kandidater de ikke finner egnet. Styret kan også fremme egne kandidater i møtet.
 Prisen kan utdeles til personer som har gjort en aktiv innsats for ungdom, unge musikere, eller – aller helst – en kombinasjon av de to tingene.
 Rock Mot Rus-styrets vedtak skal være begrunnet. Vedtaket er endelig, og er ikke gjenstand for prøving. 
 Tildeling av prisen skal skje under Rock Mot Rus-festivalen på Andenes.
 Med mindre det foreligger svært spesielle omstendigheter skal Willy Oftedals Ærespris kun utdeles til samme person, lag eller forening (sammenslutning) én gang. Styret i Rock Mot Rus står fritt til å gjøre unntak i de tilfeller de finner det naturlig og nødvendig.
 Endringer i statuttene kan gjøres av styret i Rock Mot Rus.

Prisvinnere
 2011: Reidulf Solbakken, Harstad, Radio Harstad.
 2012: Tore Arholm Tobiassen, Stavanger, grunnlegger av Xplosif Hiphop Festival
 2013: Tonje Unstad, Liland, låtskrivermentor
 2014: Tore Mathisen Grøtte, Alta, lærer og festivalgründer
 2015: Trond Lind-Hansen, Andenes, lærer og rockegudfar
 2016: Per Inge Olsen, Nesseby, Rockebussgründer
 2017: Øystein Bjørstad Lindbeck, Sortland, Sortland Rockeklubb
 2018: Roy-Arne Westermann, Kjøpsvik, Ildsjel og rockepappa
 2019: Atle Borgeteien, Oslo, Stovner Rockefabrikk
 2020: Siv Janna Glømmi, Oslo, Hamna Fritidsklubb, rockegudmor
 2021: LOUD!, Oslo

Referanser

Eksterne lenker
 

Utmerkelser etablert i 2011